Ole M. Nielsen (KRF), 2001-01-18:
Jeg skal bare meddele, at det her jo betyder, at jeg beder om at få mit eget forslag til vedtagelse trukket.
Jeg synes faktisk, at vi her når sammen om en forbedring i forhold til min vedtagelse.
Der er en formuleringsmæssig forbedring, og så er der en ny ting deri, nemlig den der konstatering af, at mængden af administrative byrder ikke er steget.
Jeg vil gerne understrege, at der ikke står, at de er faldet, og jeg erkender, at der selvfølgelig er en lidt forskellig opfattelse af den slags ting, men jeg tror, det er rigtigt konstateret, at den ikke er steget, så jeg vil gerne anbefale dette nye forslag til vedtagelse.
I modsætning til nogle ordførere er jeg ikke helt så ked af, at den her debat er rejst og bliver rejst jævnlig, for selv om jeg ikke mener helt nøjagtig det samme som de borgerlige partier om administrativt bøvl og derfor heller ikke er medforespørger, så mener jeg bestemt, at debatten er nyttig.
Det har jo også vist sig, at debatten har stået på i mange år uden at have nogen effekt, og at der faktisk på det allerseneste er ved at ske noget.
Vi må konstatere, at vi lever i et højtudviklet og gennemreguleret samfund, de to ting hænger velsagtens sammen.
Reguleringerne kan man lide eller lade være at kunne lide, afhængigt af hvad det er for nogle, men det er svært at have høj social sikkerhed inklusive dagpengesystemer og alle de arbejdsmarkedsrelaterede former for sikkerhed, der har til formål f.eks. også at få de udstødte tilbage på arbejdsmarkedet, det er svært at have en høj beskyttelse af miljøet, det er svært at forbedre arbejdsmiljøet, det er svært at beskytte forbrugerne mod giftige ting og sager, uheldige fødevarer og uheldigt indhold i de apparater og maskiner og alle de forbrugsartikler, vi har, det er svært at administrere tilskud typisk til landbruget, det er svært at sikre uddannelse og undervisning af almindelige børn og ældre, der skal have undervisning på arbejdsmarkedet.
Vi kan fortsætte med alle de ting, men jeg vil slutte med at nævne, at det altså også er svært at indsamle skatter - altså finansiere alt det, vi gerne vil - uden administrativt bøvl.
Det er det sidste, der er mit point.
Vi har et samfund, hvor det ikke er nemt i hvert fald ikke uden administration.
Ingen politikere går jo ind for administrativt bøvl, alligevel er der for meget af det.
Det kan vel ikke være embedsmændenes skyld, det er da nærmest utænkeligt, så det er jo nok enten en naturlov eller måske alligevel politikerne, der har skylden.
Hvem ved?
Jeg synes, jeg somme tider, når vi kræver forenklet lovgivning, har hørt, at så kommer vi lige næstefter og finder ud af, at der forresten var nogle, der blev ramt af det her, og så må vi lige lave sådan en undtagelse fra det.
Det er sådan det, vi kommer op imod på det område her.
Men der er ingen tvivl om, at på det område har statsministeren fuldstændig ret, når han siger, at det her må vi kunne gøre lidt bedre. Så må jeg sige, når nu det er de borgerlige partier, der kører hårdt på det her, at det jo ikke var en hel del lettere i den borgerlige regerings tid.
Nu er det også ved at være så længe siden, at vi er ved at trænge til en igen, men det var jo egentlig ikke lettere i den tid, må vi konstatere.
Der tages nu initiativer, og jeg konstaterer, at det går den rigtige vej, i hvert fald ifølge de målinger, der er foretaget af det.
Det skal nok passe, at erhvervslivet stadig væk føler, det er for meget, det vil visse dele af erhvervslivet føle, selv om det går endda drastisk nedad, tror jeg nok, men vi må forholde os til eksakte opgørelser af det, og dem tror jeg en lille smule på.
Så der tages initiativer.
Der har jo været for korte frister, når lovforslag har været ude til høring i erhvervslivet.
Det var også alt for sent i den tidligere samling, vi i Folketinget fik høringssvar frem.
Det er blevet meget bedre, og jeg håber, at det så også beskriver, at situationen for erhvervslivet er blevet bedre, at det også får forslag til høring i god tid.
Vi vil gerne anerkende, at regeringen fører en aktiv erhvervspolitik.
Det betyder ikke, at vi er enige i alle aktiviteter.
Når vi ikke hundrede procent tilslutter os dén politiske fløj, er det, fordi vi synes, der er for meget regulering, der er lidt for meget bestemmeri, lidt for meget bedreviden.
Omvendt er vi altså heller ikke det parti, der hylder, at alt skal være frit, og det bare skal køre derudad, for det gør altså, at for mange falder igennem, at der bliver for mange huller i samfundet.
Jeg henviser til de mange emner, som vi gerne vil have opfyldt: social sikkerhed, beskyttelse af miljøet og alt det, vi gerne vil.
Vi erkender, at det ikke kan lade sig gøre uden administrativt bøvl, vi erkender også, at der er ved at ske en forbedring på området, og vi kan anbefale det forslag til vedtagelse, vi har fremsat, som har en 4-5 pinde, som stærkt henstiller til regeringen at fortsætte det arbejde, den er i gang med, i et konstruktivt samarbejde med erhvervslivet.
Den sammenhæng er helt vigtig.